**IV Ħadd tal-Għid**

***(Sena B)***

**Lectio Divina**

**Ġw 10, 11-18**

**Jiena r-ragħaj it-tajjeb. Ir-ragħaj it-tajjeb jagħti ħajtu għan-nagħaġ tiegħu.**

Ix-xbieha tar-ragħaj it-tajjeb għanda oriġni fit-tagħlim tal-profeti (Is 40,11; Ġer 3,15; 23,1-5; Eżek 34,1s). Il-profeti jikkritikaw l-għemil tal-mexxejja tal-poplu li jfittxu l-interessi tagħhom u jisfruttaw il-poplu ta’ Alla. “Ħażin għalihom lir-rgħajja ta’ Iżrael li jirgħu lilhom infushom! Jaqaw m’hux lin-nagħaġ jirgħu r-rgħajja?’” (Eżek 34,2). Fid-dawl ta’ din is-sitwazzjoni l-profeti jħabbru żmien fejn “jien se nfittex in-nagħaġ tiegħi u nieħu ħsiebhom. Bħalma r-ragħaj jaħseb fil-merħla tiegħu meta jsib ruħu f’nofs in-nagħaġ imxerrda tiegħu, hekk naħseb jien fin-nagħaġ tiegħi, nsalvahom minn kull fejn xterdu fi żmien is-sħab u s-swied ta’ l-ajru…”(Eżek 34,11-12).

Il-kelma ‘tajjeb’ mhix sempliċi riferenza ta’ tjubija, iżda tieħu s-sens ta’ ragħaj ideali. Ir-ragħaj ideali huwa dak li jagħti ħajtu għan-nagħaġ. Ġesu’ huwa r-ragħaj ideali li jagħti ħajtu għan-nagħaġ tiegħu, kif iħabbar fil-bidu tal-passjoni: “Nidrob ir-ragħaj, u n-nagħaġ jitferrxu” (Mk 14,27).

**Il-mikri, li m'huwiex ir-ragħaj, u li n-nagħaġ m'humiex tiegħu, jara l-lupu ġej, u jħalli n-nagħaġ u jaħrab; u l-lupu jaħtafhom u jxerridhom.**

**Mikri hu, u ma jħabbilx rasu min-nagħaġ.**

L-atteġġjament tal-mikri jidher wkoll fil-kritika li l-profeti jagħmlu lill-mexxejja tal-poplu. Il-mikri jirrappreżenta lil dawk li “jirgħu lilhom infushom…, Intom tixorbu l-ħalib u tilbsu s-suf tagħhom, toqtlu n-nagħaġ imsemmna, u l-merħla ma tirgħuhiex. Id-dgħajfa ma saħħaħtuhiex, u l-marida ma fejjaqtuhiex, u l-midruba ma dewwejtuhiex, ‘l dik li tbiegħdet ma ġibtuhiex lura, lanqas ma fittixtu l-mitlufa. Imma mexxejtuhom b’saħħa u qalb iebsa.” (Eżek 34,2-4). Bl-istess kritika Ġesu’ jikkundanna l-atteġġjament tal-kittieba u tal-fariżej (Cf. Mt 23). Ir-raġuni ta’ dan l-atteġġjament hija n-nuqqas ta’ relazzjoni personali bejn il-mikri u nagħaġ: ma hemmx sens ta’ appartenenza. Il-mikri huwa dak li jifforma relazzjoni żbaljata mal-merħla fejn kull attivita’ tiegħu hija mmotivata minn interess personali konxju jew inkonxju. Meta l-motivazzjonijiet tiegħu jiġu minaċċjati, hu jibża’ u jaħrab. Dan iwassal għat-tixrid tal-merħla.

**Jiena r-ragħaj it-tajjeb; jiena nagħraf in-nagħaġ tiegħi, u n-nagħaġ tiegħi jagħrfu lili, bħalma l-Missier jagħraf lili u jiena nagħraf lill-Missier; u għan-nagħaġ tiegħi nagħti ħajti.**

Il-kelma ċentrali f’dan il-vers hija “tagħraf”, li tikwalifika t-tip ta’ relazzjoni li teżisti bejn ir-ragħaj u n-nagħaġ. Din ir-relazzjoni hija simili għar-relazzjoni li teżisti bejn il-Missier u l-Iben. Allura l-għarfien mhux sempliċi attivita’ intellettwali konoxittiva, iżda għarfien frott esperjenza ta’ preżenza li tiġi trasformata f’esperjenza ta’ imħabba. Din hija r-relazzjoni bejn il-Missier u l-Iben (Ġw 1,1-2; 3,35; Ġw 14,7-11) u hekk hi/għanda tkun ir-relazzjoni bejn ir-ragħaj u n-nagħaġ (Mk3,13-14). Din r-relazzjoni twassal lin-nagħaġ sabiex jagħrfu l-imħabba tal-Missier (Ġw 15,9; 17,3.22-22).

Il-qofol ta’ din ir-relazzjoni ta’ imħabba tidher fil-fatt li r-ragħaj jagħti ħajtu. Alla jagħti ħajtu sabiex aħna jkolna fina l-ħajja ta’ Alla u ngħixu bil-ħajja ta’ Alla (Ġen 2,7). Fl-istess waqt, Ġesu’ jagħti ħajtu fl-offerta tiegħu fuq is-salib, (Cf. Isaija 53; Ġw 15,13-15) fejn jsawwab fina l-ispirtu tiegħu (Ġw 19,30; 20,22).

**Għandi wkoll nagħaġ oħra, li m'humiex minn dan il-maqjel; lilhom ukoll jeħtieġ li niġbor, u huma jisimgħu leħni, u jkun hemm merħla waħda, ragħaj wieħed.**

Ix-xbieha tan-nagħaġ imxerda minħabba l-ħażen ta’ Israel insibuha wkoll fit-tagħlim tal-profeti (Is 4,3; Ġer 23,3). Fl-istess ħin il-profeti jħabbru żmien ta’ tiġdid għall-poplu u l-figura tar-ragħaj li jiġbor dak li xtered u li hu maqsum. Kristu huwa r-ragħaj li bil-mewt tiegħu jiġbor lill-bnedmin kollha, mhux Lhud biss, iżda lil kulħadd (Ġw 12,20-21). Din kien il-profezija misterjuża ta’ Kajfa: “huwa kien imnebbaħ u ħabbar li Ġesu’ kellu jmut għall-ġens tiegħu, u mhux għall-ġens tiegħu biss, imma wkoll biex jiġbor ġemgħa waħda l-ulied ta’ Alla li kienu mxerrdin” (Ġw 11,51-52; Cf. Efes 2,14s; 4,4s).

Il-kundizzjoni sabiex dan iseħħ hija li wieħed jisma’ l-leħen tal-Iben il-maħbub (Mt 17,5), li tiġi mit-tfittxija għall-verita’ għax huwa biss “minn iħobb il-verita’ jisma’ leħni” (Ġw 18,37) u “min jisma’ kelmti u jemmen f’min bagħatni għandu l-ħajja ta’ dejjem u ma jsirx ħaqq minnu, imma għadda mill-mewt għall-ħajja” (Ġw 5,25).

**Għalhekk iħobbni l-Missier, għax jien nagħti ħajti, biex nerġa' neħodha. Ħadd ma jeħodhieli, iżda jien nagħtiha minn rajja. Għandi setgħa li nagħtiha, u għandi s-setgħa li nerġa' neħodha; din hi l-ordni li ħadt mingħand Missieri.**

Mill-ġdid il-qofol tad-diskors jerġa’ jmur fuq ir-relazzjoni ta’ bejn il-Missier u l-Iben. Hija propju din ir-relazzjoni intima fejn jidhru f’sens sinonimu l-karatteristiċi tal-fiduċja, l-ubbidjenza, l-imħabba. Din ir-relazzjoni hija r-raġuni tal-għotja ta’ Kristu. “Il-Missier iħobb lill-Iben u ħalla kollox f’idejh (Ġw 3,35-36). Ġesu huwa konvint mill-preżenza tal-Missier f’ħajtu “min bagħtni huwa miegħi, ma telaqnix waħdi, għax jiena dejjem nagħmel dak li jogħġob lilu” (Ġw 8,29). Ġesu huwa konvit li din l-għotja twassal biex jiġi gglorifikat il-Missier (Ġw 12,28). Huwa dan il-proċess tal-ħajja tal-ħabba tal-qamħ li jwassal għall-ħajja ta’ dejjem lil dawk li jemmnu fiH. “Min iħobb lil ħajtu jitlifha; imma min jobgħod lil ħajtu f’din id-dinja jħarisha għall-ħajja ta’ dejjem” (Ġw 12,25). Din ir-relazzjoni tal-imħabba, tal-għotja u tas-setgħa li jieħu l-ħajja huma tlett aspetti ċentrali tal-ħajja ta’ Kristu (Cf. Isaija 53, Fil 2,6-11), jiġifieri, l-imħabba twassal għall-għotja u li din twassal għall-ħajja ta’ dejjem. Din hija l-identita’ tar-Ragħaj it-Tajjeb, u dan għandhom jaraw, jisimgħu u fuq kollox jgħixu n-nagħaġ,

**Punti tar-Riflessjoni personali u t-talb:**

* X’inhuma l-interessi tiegħi fil-ministeru li nwettaq? Ngħix b’intenzjoni retta?
* Infittex li jkolli relazzjoni ta’ imħabba mal-Missier fi Kristu?
* Inħoss għall-poplu ta’ Alla? Fit-talb tiegħi nitlob għall-poplu ta’ Alla?

**Kontemplazzjoni**:

* Infittex li noqgħod aktar fit-tul fil-preżenza ta’ Alla sabiex jifforma lil qalbi.

**Orazzjoni**:

* Nitlob lil Ġesu, ir-ragħaj it-tajjeb, jippurifikani mill-interessi personali. Nitolbu jagħtini qalb ta’ ragħaj tajjeb.